ՆԱԽԱԳԻԾ

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅՈՒՆ

ՈՐՈՇՈՒՄ

..... 2023 թվականի N...........-Ն

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՀՈՂԱՅԻՆ ՖՈՆԴԻ ԱՌԿԱՅՈՒԹՅԱՆ ԵՎ ԲԱՇԽՄԱՆ ՎԵՐԱԲԵՐՅԱԼ 2023 ԹՎԱԿԱՆԻ ՀԱՇՎԵՏՎՈՒԹՅՈՒՆԸ (ՀՈՂԱՅԻՆ ՀԱՇՎԵԿՇԻՌԸ) ՀԱՍՏԱՏԵԼՈՒ ՄԱՍԻՆ

Համաձայն Հայաստանի Հանրապետության հողային օրենսգրքի 34-րդ հոդվածի և Հայաստանի Հանրապետության կառավարության 2000 թվականի հոկտեմբերի 23-ի N 656 որոշմամբ հաստատված կարգի պահանջների` Հայաստանի Հանրապետության կառավարությունը ո ր ո շ ու մ է.

 1. Հաստատել Հայաստանի Հանրապետության 2023 թվականի հողային ֆոնդի առկայության և բաշխման վերաբերյալ հաշվետվությունը (հողային հաշվեկշիռը)` 2023 թվականի հուլիսի 1-ի դրությամբ՝ համաձայն հավելվածի:

2. Սույն որոշումն ուժի մեջ մտնելուց հետո Հայաստանի Հանրապետության էկոնոմիկայի նախարարին, Հայաստանի Հանրապետության շրջակա միջավայրի նախարարին և Հայաստանի Հանրապետության տարածքային կառավարման և ենթակառուցվածքների նախարարության ջրային կոմիտեի նախագահին` իրենց կողմից կատարվող աշխատանքների արդյունքում հողային ֆոնդի կազմում կատարվող փոփոխությունները (բազմամյա տնկարկների հիմնում, նոր հողերի իրացում, ոռոգվող հողերի նոր ելքեր, անտառների հիմնում և այլ փոփոխություններ), դրանց ի հայտ գալու դեպքում, մեկամսյա ժամկետում, ներկայացնել Հայաստանի Հանրապետության մարզպետներին, համապատասխան համայնքների ղեկավարներին և սահմանված կարգով ներկայացնել Կադաստրի կոմիտե` հողերի ընթացիկ հաշվառումն իրականացնելու համար:

3. Սույն որոշումն ուժի մեջ մտնելուց հետո Հայաստանի Հանրապետության շրջակա միջավայրի նախարարին` անտառշինական ծրագրերի իրականացման ժամանակ հայտնաբերված հողային ֆոնդի բաշխման անճշտությունները, անտառային հողերի, ինչպես նաև ազգային պարկերի, արգելոցների, արգելավայրերի սահմաններն ու տարածքները կառավարման պլաններին համապատասխան ճշգրտելուց հետո` մեկամսյա ժամկետում, համաձայնեցնել Հայաստանի Հանրապետության մարզպետների, համայնքների ղեկավարների հետ և սահմանված կարգով ներկայացնել Կադաստրի կոմիտե` ընթացիկ հողային հաշվեկշռում ընդգրկելու համար:

4. Սույն որոշումն ուժի մեջ է մտնում պաշտոնական հրապարակմանը հաջորդող օրվանից:

Հավելված

ՀՀ կառավարության

….. թվականի N … որոշման

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՀՈՂԱՅԻՆ ՖՈՆԴԻ ԱՌԿԱՅՈՒԹՅԱՆ ԵՎ ԲԱՇԽՄԱՆ ՎԵՐԱԲԵՐՅԱԼ 2022 ԹՎԱԿԱՆԻ ՀԱՇՎԵՏՎՈՒԹՅՈՒՆԸ (ՀՈՂԱՅԻՆ ՀԱՇՎԵԿՇԻՌԸ)

|  |  |  |  |
| --- | --- | --- | --- |
|  |  | **Տարածքը (հազար հեկտար)** | **որից ոռոգվող** |
|  | Հայաստանի Հանրապետության տարածքը  | 2,974.3 | 209.5 |
|  | այդ թվում` |  |  |
| 1 | **Հողային ֆոնդն ըստ նպատակային նշանակության** |  |  |
| 1) | գյուղատնտեսական նշանակության հողեր  | 2,041.4  | 156.0  |
|  | որից` |  |  |
| ա. | վարելահողեր  | 441.6  | 115.2 |
| բ. | բազմամյա տնկարկներ | 40.2  | 39.3 |
| գ. | խոտհարքներ | 121.3 | 1.5 |
| դ. | արոտավայրեր | 1,049.2  |  |
| ե. | այլ հողատեսքեր  | 389.1 |  |
| 2) | բնակավայրերի հողեր  | 152.5 | 53.1 |
|  | որից`  |  |  |
| ա. | տնամերձ և այգեգործական (ամառանոցային) հողեր  | 94.7 | 53.0 |
| 3) | արդյունաբերության, ընդերքօգտագործման և այլ արտադրական նշանակության հողեր  | 39.9 |  |
| 4) | էներգետիկայի, տրանսպորտի, կապի,կոմունալ ենթակառուցվածքների օբյեկտների հողեր  | 14.3 |  |
| 5) | հատուկ պահպանվող տարածքների հողեր  | 335.5 |  |
| 6) | հատուկ նշանակության հողեր  | 30.4 |  |
| 7) | անտառային հողեր  | 333.8 | 0.40 |
| 8) | ջրային հողեր  | 25.9 |  |
| 9) | պահուստային հողեր  | 0.6 |  |
| 2. | **Հողային ֆոնդն ըստ սեփականության սուբյեկտների** |  |  |
| 1) | քաղաքացիների  | 541.5 | 180.8 |
| 2) | իրավաբանական անձանց  | 41.4 | 6.8 |
| 3) | համայնքային | 1,017.6 | 20.1 |
| 4) | պետական | 1,373.0 | 1.6 |
| 5) | օտարերկրյա պետությունների, միջազգային կազմակերպությունների  | 0.8 | 0.2 |

**ՀԻՄՆԱՎՈՐՈՒՄ**

**«Հայաստանի Հանրապետության հողային ֆոնդի առկայության և բաշխման վերաբերյալ 2023 թ. հաշվետվությունը (հողային հաշվեկշիռը) հաստատելու մասին» ՀՀ կառավարության որոշման նախագծի ընդունման անհրաժեշտության վերաբերյալ**

1. **Ընթացիկ իրավիճակը և իրավական ակտի ընդունման անհրաժեշտությունը**

Որոշման նախագծի մշակումը բխում է ՀՀ հողային օրենսգրքի 34-րդ հոդվածի պահանջներից, ըստ որի` հողամասերն, անկախ սեփականության ձևից, ենթակա են պետական հաշվառման: Պետական հաշվառումն իրականացվում է անընդհատ` սկզբնական հաշվառման ելակետային տվյալների հիման վրա` տարվա ընթացքում կատարված իրավական, որակական և քանակական փոփոխություններն արտացոլելով հաշվառման տեքստային ու գրաֆիկական փաստաթղթերում: Հողամասերի պետական հաշվառման արդյունքում կազմվում է ՀՀ հողային ֆոնդի տարեկան հաշվետվությունը (հողային հաշվեկշիռը)` յուրաքանչյուր տարվա հուլիսի 1-ի դրությամբ, որը հաստատում և հրապարակում է ՀՀ կառավարությունը:

1. **Առաջարկվող կարգավորման բնույթը**

ՀՀ կառավարության 2000թ. հոկտեմբերի 23-ի «Հայաստանի Հանրապետության հողային հաշվեկշիռը կազմելու կարգը հաստատելու մասին» N656 որոշման պահանջի համաձայն, Հայաստանի Հանրապետության կառավարության կողմից 2022 թվականի հոկտեմբերի 6-ի N 1553-Ն որոշմամբ հաստատվել է ՀՀ 2022 թվականի հողային հաշվեկշիռը: 2022 թվականի հուլիսի 1-ից մինչև 2023 թվականի հուլիսի 1-ը ընկած հաշվետու ժամանակահատվածում ՀՀ հողային ֆոնդում կատարվել են նպատակային և գործառնական նշանակությունների, հողատեսքերի և սեփականության սուբյեկտների, ինչպես նաև ոռոգվող հողերի մակերեսների փոփոխություններ: Անհրաժեշտ է վերոհիշյալ փոփոխություններն արտացոլել Հայաստանի Հանրապետության 2023 թվականի հողային հաշվեկշռում:

Որոշման ընդունմամբ կկատարվի ՀՀ հողային օրենսգրքի 34-րդ հոդվածի պահանջը` տարվա ընթացքում կատարված իրավական, որակական և քանակական փոփոխություններն կարտացոլվեն 2023 թվականի հուլիսի 1-ի դրությամբ կազմված ՀՀ հողային հաշվեկշռում: «Հայաստանի Հանրապետության հողային ֆոնդի առկայության և բաշխման վերաբերյալ 2023 թ. հաշվետվությունը (հողային հաշվեկշիռը) հաստատելու մասին» ՀՀ կառավարության որոշման նախագիծը հաստատվելուց հետո կհրապարակվի, ինչպես նաև կտեղադրվի Կադաստրի կոմիտեի պաշտոնական կայքում, որի տվյալներից կկարողանան օգտվել շահագրգիռ բոլոր պետական մարմինները, կազմակերպություններն ու անձինք:

1. **Ակնկալվող արդյունքը**

«Հայաստանի Հանրապետության հողային ֆոնդի առկայության և բաշխման վերաբերյալ 2023 թ. հաշվետվությունը (հողային հաշվեկշիռը) հաստատելու մասին» նախագիծը ՀՀ կառավարության կողմից հաստատվելուց հետո կհրապարակվի, որի նորացված և ճշտված տվյալներից կկարողանան օգտվել շահագրգիռ բոլոր պետական և տեղական ինքնակառավարման մարմինները, կազմակերպություններն ու անձինք:

Որոշման նախագիծը տեղադրվել է ՀՀ իրավական ակտերի նախագծերի հրապարակման միասնական e-draft.am և Կադաստրի կոմիտեի cadastre.am կայքերում:

«Հայաստանի Հանրապետության հողային ֆոնդի առկայության և բաշխման 2023 թվականի հաշվետվությունը (հողային հաշվեկշիռը) հաստատելու մասին» ՀՀ կառավարության որոշման նախագծի ընդունումը ՀՀ 2023 թվականի պետական բյուջեի եկամուտներում և ծախսերում ավելացում կամ նվազում չի առաջացնում:

Նախագիծը բխում է ՀՀ կառավարության 2021-2026 թթ. գործունեության միջոցառումների ծրագրի 16-րդ կետի 16.1-ին ենթակետի «Հայաստանի Հանրապետության հողային ֆոնդի առկայության և բաշխման վերաբերյալ յուրաքանչյուր տարվա հաշվետվության (հողային հաշվեկշռի) մասին» Հայաս­տանի Հանրապետու­թյան կառավարության որոշման ընդունում» միջոցառման պահանջներից:

**ՏԵՂԵԿԱՆՔ**

**Հայաստանի Հանրապետության 2023 թ. հուլիսի 1-ի դրությամբ կազմված հողային ֆոնդի առկայության և բաշխման վերաբերյալ հաշվետվության (հողային հաշվեկշռի) մասին**

Հայաստանի Հանրապետության 2023 թ. հողային հաշվեկշիռը կազմվել է 2022 թ. հուլիսի 1-ից մինչև 2023 թ. հուլիսի 1-ը ընկած ժամանակահատվածում կատարված ընթացիկ հաշվառման տվյալների հիման վրա, որի հիմքում որպես ելակետային են ընդունվել ՀՀ կառավարության 2022 թ. հոկտեմբերի 6-ի «Հայաստանի Հանրապետության հողային ֆոնդի առկայության և բաշխման վերաբերյալ 2022 թվականի հաշվետվությունը (հողային հաշվեկշիռը) հաստատելու մասին» N 1533-Ն որոշման տվյալները:

ՀՀ հողային հաշվեկշիռը կազմվել է ՀՀ կառավարության 2000 թ. հոկտեմբերի 23-ի N 656 որոշմամբ հաստատված կարգի պահանջների համաձայն:

Ընթացիկ հաշվառումն ընդգրկել է հողերի օտարումները, տեղական ինքնակառավարման մարմինների որոշումների, դրանց նկատմամբ իրավունքների պետական գրանցումների հիման վրա կատարված նպատակային և գործառնական նշանակությունների, հողատեսքերի փոփոխությունները, օտարումները, օգտագործման իրավունքով տրամադրումները, ոռոգվող հողերի նոր ելքերի ընդգրկումը, ոռոգվող հողերի` անջրդիների շարքին դասումը, այդ թվում՝ այլ նպատակային նշանակությունների շարքն անցնելու հետևանքով ու ճշգրտումները:

Կադաստրի կոմիտեն Երևանի քաղաքապետի և ՀՀ մարզպետների կողմից ներկայացված` Երևան քաղաքի և մարզերի հողային հաշվեկշիռները ամփոփել, կազմել է Հայաստանի Հանրապետության հողային ֆոնդի առկայության և բաշխման մասին հաշվետվությունը` հողային հաշվեկշիռն` ըստ սահմանված ձևերի:

2023 թ. հողային հաշվեկշռում մարզերի և Երևանի վարչական տարածքների տվյալները հեկտարներով ներկայացվում են Աղյուսակ 1-ում:

|  |
| --- |
| **Աղյուսակ 1. Հողային հաշվեկշռում մարզերի վարչական տարածքների տվյալներ (հեկտար)** |
| Հ/Հ | Մարզը | Մարզի վարչական տարածքը 2023թ. | Մարզի վարչական տարածքը 2022թ. | Տարբերությունը |
| 1 | Արագածոտն | 277,272 | 277,272 | 0 |
| 2 | Արարատ | 209,003 | 209,003 | 0 |
| 3 | Արմավիր | 123,095 | 123,095 | 0 |
| 4 | Գեղարքունիք | 535,132 | 535,132 | 0 |
| 5 | Լոռի | 379,865 | 379,865 | 0 |
| 6 | Կոտայք | 207,583 | 207,583 | 0 |
| 7 | Շիրակ | 268,027 | 268,027 | 0 |
| 8 | Սյունիք | 450,542 | 450,542 | 0 |
| 9 | Վայոց Ձոր | 231,013 | 231,013 | 0 |
| 10 | Տավուշ | 270,399 | 270,399 | 0 |
| 11 | ք. Երևան | 22,328 | 22,328 | 0 |
|   | Ընդամենը | 2,974,259 | 2,974,259 | 0 |

Համաձայն հողային հաշվեկշռի, Հայաստանի Հանրապետության տարածքը փոփոխություն չի կրել և կազմում է 2 միլիոն 974 հազար 259 հեկտար:

Հողային օրենսգրքի 6-րդ հոդվածի համաձայն, ՀՀ տարածքը դասակարգված է 9 նպատակային նշանակությունների, որոնց տվյալները ներկայացվում են Աղյուսակ 2-ում և գրաֆիկական Աղյուսակ 1-ում:

Թե ինչպիսի փոփոխություններ է կրել 2023 թ. Հայաստանի Հանրապետության հողային ֆոնդը 2022 թ. տվյալների նկատմամբ` ըստ նպատակային նշանակությունների, ներկայացվում է կից Աղյուսակ 2-ում (ինչպես նաև Հավելված 4-ում):

|  |
| --- |
| **Աղյուսակ 2. Հայաստանի Հանրապետության հողային ֆոնդն ըստ նպատակային նշանակությունների և ընդհանուր տարածքի նկատմամբ տոկոսային հարաբերությամբ** |
| Հ/Հ | Նպատակային նշանակությունը(կատեգորիան) | Տարածությունը (հազ. հա) | Տարածությունը (քառ. կմ) | % -ն ընդհանուր տարածքի նկատմամբ |
| 1 | գյուղատնտեսական նշանակության | 2,041.4 | 20,414.0 | 68.64 |
| 2 | բնակավայրերի | 152.5 | 1,525.0 | 5.13 |
| 3 | արդյունաբերության, ընդերքօգտագործման և այլ արտադրական նշանակության  | 39.9 | 399.0 | 1.34 |
| 4 |  էներգետիկայի, տրանսպորտի, կապի կոմունալ  ենթակառուցվածքների օբյեկտների | 14.3 | 143.0 | 0.48 |
| 5 |  հատուկ պահպանվող տարածքների  (ներառյալ Սևանա լիճը) | 335.5 | 3,355.0 | 11.28 |
| 6 |  հատուկ նշանակության | 30.4 | 304.0 | 1.02 |
| 7 |  անտառային | 333.8 | 3,338.0 | 11.22 |
| 8 |  ջրային | 25.9 | 259.0 | 0.87 |
| 9 |  պահուստային հողերի | 0.6 | 6.0 | 0.02 |
|  | Ընդամենը | 2,974.3 | 29,743 | 100 |

**Հողային ֆոնդի փոփոխություններն ըստ նպատակային նշանակությունների**

1.Գյուղատնտեսական նշանակության հողերն, ըստ Հավելված 4-ի, ավելացել են 1.86 հեկտարով, որից`

1.46 հա` բնակավայրերի հողերից` Արագածոտնի և Վայոց Ձորի մարզերում, 0.23 հա` արդյունաբերության, ընդերքօգտագործման և այլ արտադրական նշանակության օբյեկտների հողերից, իսկ 0.17 հա՝ ճշտմամբ:

Գյուղատնտեսական նշանակության հողերը միաժամանակ նաև պակասել են 711.11 հեկտարով, որից`

* 62.31 հա փոխադրվել է բնակավայրերի հողերի շարքը, որից` 3.83 հա` Արագածոտնի, 2.7 հա` Արարատի, 2.78 հա` Արմավիրի, 0.68 հա` Գեղարքունիքի, 13.14 հա` Լոռու, 32.93 հա` Կոտայքի, 1.02 հա` Շիրակի, 0.83 հա` Տավուշի, 1.01 հա` Սյունիքի, 0.29 հա՝ Վայոց Ձորի մարզերում և 3.1 հա` Երևանում,
* 383.62 հա՝ արդյունաբերության, ընդերքօգտագործման և այլ արտադրական հողերի շարքը, որից 27.49 հա` Արագածոտնի, 61.39 հա` Արարատի, 74.2 հա` Արմավիրի, 50.23 հա` Գեղարքունիքի, 37.64 հա` Լոռու, 60.34 հա` Կոտայքի, 1.7 հա՝ Շիրակի, 60.01 հա` Սյունիքի, 6.83 հա` Վայոց Ձորի, 3.53 հա` Տավուշի մարզերում և 0.26 հա՝ Երևանում, հիմնականում ֆոտովոլտային կայանների, գյուղարտադրական օբյեկտների և ձկնաբուծարանների կառուցման համար:
* 231.55 հա փոխադրվել է էներգետիկայի, կապի, տրանսպորտի, կոմունալ ենթակառուցվածքների օբյեկտների նպատակային նշանակության, որից` 179.36 հա` Արագածոտնի, 7.0 հա` Արարատի, 15.51 հա` Արմավիրի, 10.34 հա` Գեղարքունիքի, 0.21 հա` Լոռու, 0.08 հա` Կոտայքի, 18.7 հա՝ Շիրակի, 0.06 հա` Սյունիքի, 0.24 հա` Վայոց Ձորի և 0.05 հա` Տավուշի մարզերում:
* 1.18 հա փոխադրվել է հատուկ պահպանվող հողերի շարքը` Արարատի, Գեղարունիքի և Կոտայքի մարզերում` հատկացված հանգստի հողերի համար,
* 0,96 հա փոխադրվել է հատուկ նշանակության հողերի շարքը` Սյունիքի մարզում,
* 31.49 հա փոխադրվել է ջրային հողերի շարքը, որից՝ 7.1 հա՝ Արագածոտնի, 5.2 հա՝ Արարատի և 19.19 հա՝ Արմավիրի մարզերում՝ գյուղատնտեսական նշանակության հողերի ոռոգման համար ջրամբարների կառուցման նպատակով:

Այսպիսով, գյուղատնտեսական նշանակության հողերը, 2022 թվականի տվյալների համեմատ, պակասել են շուրջ 0,7 հազ. հեկտարով (709 հեկտար) և այժմ կազմում են 2,041.4 հազ. հեկտար (2 միլիոն 41 հազար 370 հեկտար):

Վարձակալությամբ տրամադրված համայնքային և պետական սեփականության գյուղատնտեսական նշանակության հողերը կազմում են 291.67 հազ. հա (291,674 հեկտար):

|  |
| --- |
| **Գրաֆիկական աղյուսակ 1.** **ՀՀ հողային ֆոնդն ըստ նպատակային նշանակությունների** (տոկոսային հարաբերությամբ և հազար հեկտարներով) |
|  |

2. Բնակավայրերի հողերը, ինչպես երևում է հավելված 4-ում, ավելացել են 135.25 հեկտարով, որից` 62.31 հա՝ ի հաշիվ գյուղատնտեսական նշանակության, 43.37 հա՝ արդյունաբերության, ընդերքօգտագործման և այլ արտադրական օբյեկտների հողերի, 0.62 հա՝ էներգետիկայի, կապի, տրանսպորտի, կոմունալ ենթակառուցվածքների օբյեկտների հողերի, 1.54 հա՝ հատուկ պահպանվող տարածքների, 22.41 հա՝ հատուկ նշանակության և 5 հա՝ անտառային հողերի, իսկ պակասել են 9.2 հեկտարով, փոխադրվել հիմնականում արդյունաբերության, ընդերքօգտագործման և այլ արտադրական օբյեկտների ու էներգետիկայի, կապի, տրանսպորտի, կոմունալ ենթակառուցվածքների օբյեկտների հողերի և հատուկ նշանակության հողերի շարքը և ներկայումս կազմում են 152.5 հազ. հա (152 հազար 521 հեկտար):

Բնակավայրերի նպատակային նշանակության հողերի գործառնական նշանակությունների կազմում կատարված փոփոխություններն արտացոլված են ստորև ներկայացված համեմատական Աղյուսակ 3-ում:

|  |
| --- |
| **Աղյուսակ 3. Բնակավայրերի հողերի փոփոխությունների վերաբերյալ** **(հազար հեկտար)** |
| Տարեթիվը | Ընդամենը բնակա-վայրերի հողեր | այդ թվում` |
| Բնակելի կառու-ցապա-տում | որից` | Հասարա-կական կառուցա-պատում | Խառը կառուցա-պատում | Ընդհա-նուր օգտա-գործման | Այլ հողեր |
| Տնա-մերձ | Այգե-գործա-կան |
| 2022թ. | 152.41 | 99.41 | 89.98 | 4.69 | 8.03 | 2.68 | 18.46 |  23.83 |
| 2023թ. | 152.52 | 99.46 | 90.0 | 4.69 | 8.10 | 2.70 | 18.45 |  23.81 |
| տարբերու-թյուն | +0.11 | +0,05 |  +0.02 | 0 | +0,07 | +0.02 | -0.01 |  -0,02 |

3. Արդյունաբերության, ընդերքօգտագործման և այլ արտադրական նշանակության օբյեկտների հողերը 2022 թվականի համեմատ ավելացել են 390.9 հեկտարով, որից` 383.62 հա` գյուղատնտեսական նշանակության հողերի, 4.34 հա` բնակավայրերի հողերի. 0.53 հա` էներգետիկայի, կապի, տրանսպորտի, կոմունալ ենթակառուցվածքների հողերի, 2.41 հա՝ հատուկ նշանակության հողերի հաշվին, իսկ պակասել են 49.43 հեկտարով, որից՝ 0.23 հա անցել է գյուղատնտեսական նշանակության, 43.37 հա՝ բնակավայրերի 2.84 հա՝ էներգետիկայի, կապի, տրանսպորտի և կոմունալ ենթակառուցվածքների օբյեկտների, 0.35 հա՝ հատուկ պահպանվող տարածքների և 2.55 հա՝ հատուկ նշանակության հողերի շարքը, 0.09 հա՝ ճշտմամբ և այժմ կազմում են 39.9 հազ. հեկտար (39 հազար 861 հեկտար):

4. Էներգետիկայի, կապի, տրանսպորտի և կոմունալ ենթակառուցվածքների օբյեկտների հողերը 2022 թվականի համեմատ, ավելացել են 237.06 հեկտարով, որից՝ 231.54 հա` գյուղատնտեսական, 0.68 հա` բնակավայրերի և 2.84 հա` արդյունաբերության, ընդերքօգտագործման և այլ արտադրական օբյեկտների, 1.92 հա՝ անտառային նշանակության և 0.08 հա՝ ջրային հողերի հաշվին, իսկ պակասել են շուրջ 2.37 հեկտարով` հիմնականում անցել հատուկ նշանակության, արդյունաբերության, ընդերքօգտագործման և այլ արտադրական նշանակության օբյեկտների ու բնակավայրերի հողերի շարքը և այժմ կազմում են 14.3 հազ. հեկտար (14 հազար 343 հեկտար):

5. Հատուկ պահպանվող հողերը 2022 թ. տվյալների համեմատ պակասել են շուրջ 1.6 հեկտարով՝ հանգստի հողերից, անցել բնակավայրերի և հատուկ նշանակության հողերի շարքը՝ հիմնականում Սյունիքի մարզում և այժմ կազմում են 335.5 հազ. հեկտար (335 հազար 461 հեկտար), այդ թվում`

ա) Բնապահպանական հողերը 2022 թ. համեմատ փոփոխություններ չեն կրել և այժմ կազմում են 317.5 հազ. հեկտար (317 հազար 500 հեկտար),

բ) Պատմամշակութային հողերը 2022 թվականի համեմատ նույնպես փոփոխություններ չեն կրել և այժմ կազմում են ընդամենը 14.93 հազ. հեկտար (14 հազար 926 հեկտար):

6. Հատուկ նշանակության հողերը, 2022 թվականի համեմատ, ավելացել են 9.06 հեկտարով, որից` 0.96 հա՝ ի հաշիվ գյուղատնտեսական նշանակության, 2.73 հա՝ բնակավայրերի, 2.55 հա՝ արդյունաբերության, ընդերքօգտագործման և այլ արտադրական նշանակության օբյեկտների, 1.23 հա՝ էներգետիկայի, կապի, տրանսպորտի և կոմունալ ենթակառուցվածքների օբյեկտների և 1.59 հա՝ հատուկ պահպանվող տարածքների, իսկ պակասել են 24.82 հեկտարով, որից 22.41 հա անցել է բնակավայրերի հողերի շարքը՝ իսկ 2.41 հա՝ արդյունաբերության, ընդերքօգտագործման և այլ արտադրական նշանակության օբյեկտների և այժմ կազմում են 30.4 հազ. հեկտար (30 հազար 377 հեկտար):

7. Անտառային հողերը, 2022 թվականի համեմատ, պակասել են 7.02 հեկտարով, որից` 5 հա՝ անցել է բնակավայրերի հողերի շարքը, 1.92 հա՝ էներգետիկայի, կապի, տրանսպորտի և կոմունալ ենթակառուցվածքների օբյեկտների, իսկ 0.1 հա՝ ճշտմամբ և այժմ կազմում են 333.8 հազ. հեկտար (333 հազար 840 հեկտար):

8. Ջրային հողերը 2022 թվականի համեմատ, ավելացել են շուրջ 31.4 հեկտարով` ի հաշիվ գյուղատնտեսական նշանակության հողերի և այժմ կազմում են 25.9 հազ. հեկտար (25 հազար 866 հեկտար):

9. Պահուստային հողերը փոփոխություն չեն կրել և կազմում են 0.62 հազ. հեկտար (620 հեկտար):

**Գյուղատնտեսական նշանակության հողերի փոփոխություններն ըստ հողատեսքերի**

2022 թվականի հողային հաշվեկշռի տվյալների համեմատ փոփոխություններ են տեղի ունեցել գյուղատնտեսական նշանակության հողերի հողատեսքերի կազմում:

Ստորև բերված Աղյուսակ 4-ի տվյալներից, գրաֆիկական Աղյուսակ 2-ից և կից Հավելված 3-ից երևում է, որ Հայաստանի Հանրապետությունում`

ա) վարելահողերի տարածությունը ավելացել է ընդամենը 230.5 հեկտարով, որից` 108.9 հա` հիմնականում ի հաշիվ ՀՀ Արարատի և Արմավիրի մարզերում բազմամյա տնկարկների քանդումների, 8.6 հա՝ ի հաշիվ խոտհարքների, 81.9 հա՝ արոտների և 30.1 հա այլ հողատեսքերի, և 1 հա` ի հաշիվ մյուս նշանակության հողերի,

վարելահողերի տարածությունը նաև պակասել է ընդամենը 1,336.3 հեկտարով, որից` 1088.82 հա անցել է բազմամյա տնկարկների տակ, այդ թվում` 53.23 հա` ՀՀ Արագածոտնի, 369.08 հա` Արարատի, 460.42 հա` Արմավիրի, 7.08 հա` Գեղարքունիքի, 8.6 հա` Լոռու, 95.53 հա` Կոտայքի, 2.44 հա` Շիրակի, 35.82 հա` Վայոց Ձորի, 4.8 հա` Սյունիքի և 51.82 հա` Տավուշի մարզերում, 5.78 հա անցել է խոտհարքերի, իսկ 241.7 հա` այլ նպատակային նշանակությունների շարքը, այդ թվում` 25.92 հա` ՀՀ Արագածոտնի, 48.07 հա` Արարատի, 47.67 հա` Արմավիրի, 17.36 հա` Գեղարքունիքի, 42.11 հա` Լոռու, 54.48 հա` Կոտայքի, 0.76 հա՝ Շիրակի, 0.58 հա` Վայոց Ձորի, 0.77 հա` Սյունիքի, 1.64 հա` Տավուշի մարզերում և 2.34 հա` Երևանում:

Այսպիսով, վարելահողերը, 2022 թվականի համեմատ, պակասել են 1105.8 հեկտարով և այժմ կազմում են 441.6 հազ. հեկտար (441 հազար 619 հեկտար):

բ) բազմամյա տնկարկների տարածքը նոր հիմնումների արդյունքում ավելացել է 1,270.74 հեկտարով, որից՝ 81.0 հա` ՀՀ Արագածոտնի, 426.69 հա` Արարատի, 478.66 հա` Արմավիրի, 8.84 հա` Գեղարքունիքի, 8.61 հա` Լոռու, 134.47 հա` Կոտայքի, 2.44 հա` Շիրակի, 60.68 հա` Վայոց Ձորի, 11.22 հա` Սյունիքի և 57.95 հա` Տավուշի մարզերում, իսկ 26.38 հա` անցել է այլ նպատակային նշանակությունների շարքը, այդ թվում` 25.92 հա` ՀՀ Արագածոտնի, 48.07 հա` Արարատի, 47.67 հա` Արմավիրի, 17.36 հա` Գեղարքունիքի, 42.11 հա` Լոռու, 54.48 հա` Կոտայքի, 0.76 հա՝ Շիրակի, 0.58 հա` Վայոց Ձորի, 0.77 հա` Սյունիքի, 1.64 հա` Տավուշի մարզերում և 2.34 հա` Երևանում,

իսկ պակասել է ընդամենը 195.64 հեկտարով, որից` 169.25 հա քանդումների արդյունքում անցել է ավելի ցածրարժեք հողատեսքերի շարքը, իսկ 26.39 հա` այլ նպատակային նշանակության հողերի: Արդյունքում` բազմամյա տնկարկները 2022 թվականի տվյալների համեմատ, ավելացել են 1,075 հեկտարով և այժմ կազմում են 40.2 հազ. հեկտար (40 հազար 225 հեկտար):

|  |
| --- |
| **Աղյուսակ 4. Գյուղատնտեսական նշանակության հողերի հողատեսքերի առկայության վերաբերյալ (հազար հեկտար)** |
| Տարեթիվը | Ընդամենը գյուղատնտ. նշանակությանհողեր | այդ թվում |
| Վարելա-հող | Բազմ-ամյա տնկարկ | Խոտհարք | Արոտ | Այլհողատեսք |
| 2022թ. | 2,042.08 | 442.73 | 39.15 | 121.23 | 1,049.66 | 389.31 |
| 2023թ. | 2,041.37 | 441.62 | 40.22 | 121.30 | 1,049.16 | 389,07 |
| տարբերություն | -0.71 | -1.11 | +1.07 | +0.07 | -0.50 | -0.24 |

գ) խոտհարքները 2022 թվականի համեմատ, ավելացել են 65.8 հեկտարով հիմնականում Արագածոտնի և Կոտայքի մարզերում և այժմ կազմում են 121.3 հազ. հեկտար (121 հազար 300 հեկտար):

դ) արոտները 2022 թվականի համեմատ, պակասել են 500.5 հեկտարով, որից 318.6 հեկտարը անցել է այլ նպատակային նշանակությունների հողերի շարքը, այդ թվում` 183 հա` Արագածոտնի, 9.8 հա` Արարատի, 20.7 հա` Արմավիրի, 23.2 հա` Գեղարքունիքի, 0.9 հա` Լոռու, 11.4 հա` Կոտայքի, 13.1 հա` Շիրակի, 52.8 հա` Սյունիքի, 2.7 հա` Վայոց Ձորի և 1 հա` Տավուշի մարզերում, իսկ 181.9 հեկտարը անցել է ավելի բարձրաժեք հողատեսքերի շարքը:

Արդյունքում, ներկայումս արոտները կազմում են 1,049.2 հազ. հա (1 միլիոն 49 հազար 160 հեկտար):

ե) գյուղատնտեսական նշանակության այլ հողատեսքերը, 2022 թվականի համեմատ, պակասել են 241.5 հեկտարով, որից` 111.8 հա անցել է այլ նպատակային նշանակությունների շարքը, այդ թվում` 7.1 հա` Արագածոտնի, 8 հա` Արարատի, 42.3 հա` Արմավիրի, 20.8 հա՝ Գեղարքունիքի, 2.3 հա՝ Լոռու, 14.3 հա` Կոտայքի, 8.2 հա` Սյունիքի, 1.5 հա` Վայոց Ձորի և 0.3 հա` Տավուշի մարզերում և 0.1 հա՝ Երևանում, իսկ մնացած 129.7 հեկտարը` ավելի բարձրարժեք հողատեսքերի շարքը, և այժմ կազմում են 389.1 հազ. հա (389 հազար 67 հեկտար):

Գյուղատնտեսական նշանակության հողերի կազմն ու չափն ըստ հողատեսքերի ներկայացված է նաև ստորև գրաֆիկական Աղյուսակ 2-ում:

|  |
| --- |
| **Գրաֆիկական աղյուսակ 2.** **Գյուղատնտեսական նշանակության հողերն ըստ հողատեսքերի** (տոկոսային հարաբերությամբ և հազար հեկտարներով) |
|  |

**Հողային ֆոնդի փոփոխություններն ըստ սեփականության սուբյեկտների**

Քաղաքացիների սեփականության հողերը կրել են հետևյալ փոփոխությունները (Գրաֆիկական աղյուսակ 3, Աղյուսակ 5 և Հավելված 5).

ա) ավելացել են 2,366.7 հեկտարով, այդ թվում՝ 506.3 հա` Արագածոտնի, 84.3 հա` Արարատի, 901.3 հա` Արմավիրի, 129.3 հա՝ Գեղարքունիքի, 72.6 հա՝ Լոռու, 383.6 հա` Կոտայքի, 44.3 հա՝ Շիրակի, 32.2 հա` Սյունիքի, 118.2 հա` Վայոց Ձորի, 84.5 հա` Տավուշի մարզերում և 10.1 հա՝ Երևանում, դրանցից՝

* 663.6 հա` ի հաշիվ իրավաբանական անձանց հողերի,
* 4.1 հեկտար` ի հաշիվ պետական սեփականության հողերի օտարումների՝ հիմնականում Տավուշի մարզում և Երևանում,
* 1,699 հեկտար` ի հաշիվ համայնքային սեփականության հողերի օտարումների, այդ թվում` 1,519.0 հա գյուղատնտեսական նշանակության հողերի, իսկ մնացածը` այլ նպատակային նշանակությունների,

|  |
| --- |
| **Աղյուսակ 5. Սեփականության սուբյեկտների հողատարածքների համեմատական տվյալներ (հազար հեկտար)** |
| Տարեթիվը | Քաղաքացիների | Իրավաբանական անձանց | Համայնքային | Պետական | Օտարերկրյա պետությունների, միջազգային կազմակերպությունների և քաղաքացիության հատուկ կարգավիճակ ունեցող անձանց |
| 2022թ. |  541.40 | 39.61 |  1,019.44 |  1,373.05 |  0.75 |
| 2023թ. |  541.47 | 41.40 |  1,017.58 |  1,372.99 |  0.81 |
| տարբերություն |  +0.07 | +1.79 |  -1.86 | -0.06  | +0.06 |

բ) պակասել են 2,298.8 հեկտարով, որից.

* մոտ 12.7 հա անցել է պետական սեփականության հողերի շարքը` հիմնականում որպես գերակա հանրային շահ՝ Արագածոտնի և Սյունիքի մարզերում,
* 2,053.4 հա անցել է իրավաբանական անձանց սեփականության` քաղաքացիների կողմից օտարումների հետևանքով, այդ թվում` 167.5 հա` Արագածոտնի, 50.6 հա` Արարատի, 1,274.3 հա` Արմավիրի, 57.2 հա՝ Գեղարքունիքի, 331.6 հա` Լոռու, 88.2 հա` Կոտայքի, 0.8 հա` Շիրակի, 8.5 հա` Սյունիքի, 25.9 հա` Վայոց Ձորի, 29.9 հա` Տավուշի մարզերում և 18.9 հա` ք. Երևանում,
* 175.4 հա անցել է համայնքային սեփականության հողերի շարքը, հիմնականում Գեղարքունիքի, Լոռու և Սյունիքի մարզերում` սեփականաշնորհված հողերից քաղաքացիների կողմից հրաժարումների հետևանքով:
* 57.2 հա անցել է օտարերկրյա քաղաքացիների, կազմակերպությունների, ՀՀ-ում կացության հատուկ կարգավիճակ ունեցող անձանց:

Այսպիսով, ՀՀ քաղաքացիների սեփականության հողերը վերոհիշյալ փոփոխությունների արդյունքում, 2022 թ. հողային հաշվեկշռի տվյալների համեմատ, ավելացել են 68 հեկտարով և այժմ կազմում են 541.50 հազ. հեկտար (541 հազար 472 հեկտար):

Իրավաբանական անձանց սեփականության հողերը, 2022 թվականի տվյալների համեմատ, ավելացել են 2,466 հեկտարով, որից`

* 2,053.3 հա` ի հաշիվ ՀՀ քաղաքացիների սեփականության հողերի,
* 322.6 հա` համայնքային, այդ թվում՝ 177.2 հա` Արագածոտնի, 3.6 հա` Արարատի, 71 հա` Արմավիրի, 39 հա՝ Գեղարքունիքի, 5.4 հա` Լոռու, 9.1 հա` Կոտայքի, 8.4 հա` Շիրակի, 4.9 հա` Սյունիքի, 0.6 հա` Վայոց Ձորի, 1.2 հա` Տավուշի մարզերում և 2.2 հա` ք. Երևանում,
* 90.1 հա` պետական սեփականության հողերի օտարումների, հիմնականում Արագածոտնի և Կոտայքի մարզերում՝ ներդրումային ծրագրերի շրջանակներում,

իսկ պակասել` 667.7 հեկտարով, որից՝ 663.6 հա անցել է ՀՀ քաղաքացիների, 4.1 հա՝ համայնքային սեփականության հողերի շարքը:

 Այսպիսով, վերոգրյալ փոփոխությունների արդյունքում իրավաբանական անձանց սեփականության հողերը 2022 թվականի տվյալների համեմատ ավելացել են 1,798.3 հեկտարով և այժմ կազմում են 41.4 հազ. հեկտար (41 հազար 405 հեկտար):

Համայնքային սեփականության հողերը կրել են հետևյալ փոփոխությունները`

* ավելացել են 181 հեկտարով հիմնականում ի հաշիվ քաղաքացիների կողմից սեփականաշնորհումից հրաժարվելու,
* պակասել են 2,052 հեկտարով, որից` 1,699 հա անցել է ՀՀ քաղաքացիների, 322.5 հա` իրավաբանական անձանց` օտարումների հետևանքով, 30.4 հա` հեկտարը պետական սեփականության հողերի շարքը` հիմնականում` որպես հանրային գերակա շահ ճանաչվելու և Սյունիքի մարզում համայնքային հողերը պետությանը նվիրաբերելու հետևանքով՝ հատուկ նշանակության համար:

Այսպիսով, համայնքային սեփականության հողերը, վերոգրյալ փոփոխությունների արդյունքում, 2022 թվականի համեմատ, պակասել են 1,871 հեկտարով և այժմ կազմում են 1,017.6 հեկտար (մեկ միլիոն 17 հազար 579 հեկտար):

Պետական սեփականության հողերը 2022 թ. տվյալների համեմատ, վերոգրյալ փոփոխությունների արդյունքում, ավելացել են 43.3 հեկտարով, իսկ պակասել են 95.7 հեկտարով և կազմում են 1,373 հազ. հեկտար (մեկ միլիոն 372 հազար 993 հեկտար):

 Օտարերկրյա պետությունների, քաղաքացիների, կազմակերպությունների և Հայաստանի Հանրապետությունում կացության հատուկ կարգավիճակ ունեցող անձանց սեփականության հողերը 2022 թ. տվյալների համեմատ, ավելացել են 57.2 հեկտարով և այժմ կազմում են 0.8 հազ. հեկտար (810 հեկտար):

|  |
| --- |
| **Գրաֆիկական աղյուսակ 3.** **ՀՀ հողային ֆոնդն ըստ սեփականության սուբյեկտների** (տոկոսային հարաբերությամբ և հազար հեկտարներով) |
|  |

**Ոռոգվող հողերի փոփոխությունները**

Հայաստանի Հանրապետության ոռոգվող հողերը, հաշվետու ժամանակահատվածում, ավելացել են 198.4 հեկտարով, որից` 0.8 հա Արագածոտնի, 132.8 հա՝ Գեղարքունիքի, 50 հա՝ Կոտայքի, 14.8 հա՝ Վայոց Ձորի մարզերում, իսկ պակասել են 82.1 հեկտարով, որից՝ 14.3 հա՝ Արարատի, 58 հա՝ Արմավիրի, 5.6 հա՝ Լոռու, 1.1 հա՝ Տավուշի մարզերում և 3.1 հա Երևանում` բնակավայրերի և այլ նպատակային նշանակությունների հողերի շարքն անցնելու հետևանքով:

Այսպիսով, վերոգրյալ փոփոխությունների արդյունքում ոռոգվող հողերը 2022 թվականի տվյալների համեմատ, ավելացել են 116.3 հեկտարով և 2023թ. հուլիսի 1-ի դրությամբ կազմում են 209.5 հազ. հեկտար (209 հազար 544 հեկտար):

|  |
| --- |
| **Աղյուսակ 6. Հայաստանի Հանրապետության գյուղատնտեսական նշանակության հողատեսքերի, այդ թվում ոռոգվող (հազար հեկտար)** |
|  | **Վարելահող** | **Բազմամյա տնկարկ** | **Խոտհարք** | **Տնամերձ** | **Կոլեկտիվ այգեգործական** |
| Ընդամենը հողատեսքեր | 441.62 | 40.22 | 121.30 | 90.00 | 4.69 |
| այդ թվում ոռոգվող | 115.23 | 39.29 | 1.50 | 51.08 | 1.89 |
|  |  |

Գրաֆիկական աղյուսակ 4-ում արտացոլված են Հայաստանի Հանրապետությունում 2023 թվականի հուլիսի 1-ի դրությամբ հաշվառված վարելահողերի, բազմամյա տնկարկների, խոտհարքների, տնամերձերի և կոլեկտիվ այգեգործական հողերի ընդհանուր տարածություններն ու դրանց շարքում ոռոգելի տարածությունները:

|  |
| --- |
| **Գրաֆիկական աղյուսակ 4. Հայաստանի Հանրապետության գյուղատնտեսական նշանակության հողատեսքերի, այդ թվում ոռոգվող (հազար հեկտար)** |
|  |

Հայաստանի Հանրապետության հողային ֆոնդի առկայության և բաշխման մասին հաշվետվությունը (հողային հաշվեկշռի 22 ձև) ներկայացված է հավելված 1-ում, ՀՀ մարզերի և Երևան քաղաքի հողային ֆոնդի առկայության և բաշխման մասին հաշվետվությունները (հողային հաշվեկշռի 22 ձև) ներկայացված են հավելված 2-ում, իսկ ոռոգվող հողերի առկայության և բաշխման մասին հաշվետվությունները (հողային հաշվեկշռի 22 ա ձև` հավելված 6-ում:

 Նախորդող մեկ տարվա ընթացքում` 2022 թ. հուլիսի 1-ից մինչև 2023 թ. հուլիսի 1-ը ՀՀ օրենսդրությամբ սահմանված կարգով ընթացիկ հաշվառմամբ տեղի ունեցած փոփոխություններն (տրանսֆորմացիաները) ըստ գյուղատնտեսական նշանակության հողատեսքերի ներկայացված է հավելված 3-ում, ըստ գյուղատնտեսական նշանակության ոռոգվող հողատեսքերի` ներկայացված է հավելված 7-ում, հողերի նպատակային նշանակությունների փոփոխությունները` հավելված 4-ում, իսկ հողերի փոփոխություններն ըստ սեփականության սուբյեկտների` հավելված 5-ում:

**Ծանոթություն.** Ներկայացված աղյուսակներում հեկտարները հազար հեկտարներով արտահայտելիս որոշ թվային տվյալներում կան թվերի տասնորդական մասի չափով տարբերություններ, որոնք արդյունք են համակարգչային կլորացման: